En 16-årig pige endte i detentionen efter en tur i Jomfru Ane Gade. Hun havde både spyttet og truet betjente.

Natten til søndag gik en politipatrulje gennem Jomfru Ane Gade. Her fandt de klokken lidt over to en 16-årig pige, der lå på jorden. Hun var ifølge vagthavende ved Nordjyllands Politi så beruset, at hun ikke kunne tage vare på sig selv. Den 16-årige pige var dog ikke interesseret i at få hjælp af de to betjente. Da politiet henvendte sig til pigen, begyndte hun at true betjentene. Pigen truede med at slå både de to politimænd og deres familie ihjel. Desuden spyttede den 16-årige pige på betjentene. Hun er derfor sigtet for vold mod tjenestemænd og trusler, oplyser vagthavende ved Nordjyllands Politi. Pigen ville under anholdelsen desuden ikke opgive sit navn, hvilket man har pligt til ifølge retsplejeloven, så der tilføjede hun endnu en sigtelse til listen. Det var nok ikke i detentionen, at den 16-årige fra Hjallerup havde forventet at vågne op søndag morgen, men sådan blev det. Hun har sovet rusen ud i detentionen og bliver søndag morgen afhørt. Afhøringen bliver overværet af de sociale myndigheder og af pigens far.